Garsgebak nie te lig bevind nie | Netwerk24
Garsgebak nie te lig bevind nie
Deur Ora Laubscher 13 Augustus 2019 06:00
Marie Spamer proe die garsbrood. Foto: Ora Laubscher
VLV-lede het verlede week eerstehands ’n broodjie wat met garsmeel pleks van koringmeel gebak is, geproe en geleer dat koringmeel nie die enigste soort meel is waarmee gebak en gebrou kan word nie.
Die geleentheid was die Bredasdorp- VLV se Augustus-byeenkoms wat Dinsdag 6 Augustus in Overberg Agri se opleidingsaal gehou is.
Die garsmeel-uitdaging was een van twee uitdagings wat deur die VLV vroue aanvaar is met die oog op die Nampo-landbouskou in September.
Dinsdag se gebak was die gevolg van talle proefnemings met ’n meelsoort wat nie algemeen vir bak gebruik word nie. Die eindproduk is deur verskeie baasbaksters geproe, geweeg en gelukkig nie te lig bevind nie.
Marie Spamer en Jossie Swart, twee VLV-veterane, het die kop geknik en verklaar dat daar “nie veel verskil” tussen die varsgebakte garsbroodjie en ’n varsgebakte koringmeelbroodjie is nie.
Die vroue het nog nie op die vermeende gesondheidsvoordele van hierdie “nuwe” meel ingegaan nie.